ไทยประกันชีวิตผ่อนผันชำระเบี้ยประกันเป็น 61 วัน
ไทยประกันชีวิตผ่อนผันชำระเบี้ยประกันเป็น 61 วัน จากปกติ 31 วัน ช่วยเหยื่อน้ำท่วม
29 ต.ค. 2553

ไทยประกันชีวิตผ่อนผันชำระเบี้ยประกันเป็น 61 วัน จากปกติ 31 วัน ช่วยเหยื่อน้ำท่วม 
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า เพื่อช่วยเหลือผู้ประสบภัยน้ำท่วมบริษัทฯ เพิ่มระยะเวลาผ่อนผันการชำระเบี้ยประกัน คือ กรมธรรม์รายงวดและสูงอายุ เพิ่มระยะเวลาผ่อนผันจากเดิม 31 วัน เป็น 61 วัน กรมธรรม์รายเดือน เพิ่มระยะเวลาผ่อนผันจาก 60 วัน เป็น 90 วัน ซึ่งกรมธรรม์ที่ชำระเบี้ยประกันในช่วงระยะเวลาผ่อนผันดังกล่าวถือว่ากรมธรรม์มีผลบังคับ สามารถใช้สิทธิเคลมสินไหมได้ตามปกติ รวมถึงยกเว้นค่าธรรมเนียมการออกกรมธรรม์และบัตรประจำตัวผู้เอาประกันที่ชำรุดหรือสูญหาย
นายไชย กล่าวว่า บริษัทฯ ยังได้พิจารณาความช่วยเหลือเพิ่มเติมบางกรณี เช่น เพิ่มระยะเวลาปลอดดอกเบี้ย กรณีชำระเบี้ยประกันไม่ตรงตามกำหนด รวมถึงการขออนุโลมดอกเบี้ยเงินกู้ ซึ่งจะพิจารณาตามความเหมาะสม
นอกจากนี้ ได้ประกาศหยุดการดำเนินงานชั่วคราว ในสาขาที่อยู่ในเขตพื้นที่น้ำท่วม ได้แก่ สาขาพิมาย สาขาปักธงชัย และสาขาท่าเรือ โดยผู้เอาประกันที่เคยใช้บริการสาขาพิมาย สาขาปักธงชัย สามารถใช้บริการที่สาขานครราชสีมา ส่วนสาขาท่าเรือ สามารถใช้บริการที่สาขาลพบุรีแทน จนกว่าสถานการณ์จะเข้าสู่ภาวะปกติ 
ส่วนประชาชนทั่วไปที่ประสบความเดือดร้อน ได้มอบน้ำดื่มน้ำใจจำนวนกว่า 2 หมื่นขวด ผ่านสื่อมวลชนแขนงต่างๆ เพื่อกระจายไปยังพื้นที่ประสบภัยทั่วประเทศ นอกจากนี้ยังได้ร่วมกับสำนักงานเขต ตั้งเต๊นท์บริเวณหน้าอาคารสำนักงานใหญ่ ถนนรัชดาภิเษก เพื่อรับบริจาคทุนทรัพย์ สิ่งของ นำไปมอบแก่ผู้ประสบภัยต่อไป 
สำหรับ ความช่วยเหลือพนักงานและบุคลากรฝ่ายขายที่ได้รับผลกระทบ ให้ความช่วยเหลือด้านเงินกู้สวัสดิการ สำหรับเป็นค่าใช้จ่ายฉุกเฉิน ซึ่งบริษัทฯ จะรับผิดชอบในส่วนของดอกเบี้ยเงินกู้แทน 
นอกจากนี้ บริษัทจะช่วยฟื้นฟูภายหลังน้ำลด โดยรณรงค์ให้พนักงานจิตอาสา หรือ CSR Volunteer ของบริษัทฯ เข้าช่วยเหลือฟื้นฟูในด้านต่างๆ ซึ่งจะประสานกับหน่วยงานที่ต้องการความช่วยเหลือต่อไปฃ